Številka: 35409-256/2023-2570-11

Datum: 05. 01. 2024

Ministrstvo za okolje, podnebje in energijo izdaja na podlagi 38.b člena Zakona o državni upravi (Uradni list RS, št. 113/05 – uradno prečiščeno besedilo, 89//07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23), četrtega odstavka 128. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu: ZUreP-3), šestega odstavka 77. člena Zakona o varstvu okolja (Uradni list RS, št. 44/22, v nadaljnjem besedilu: ZVO-2), v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljnjem besedilu: ZON), na vlogo Občine Škofja Loka, Mestni trg 15, 4220 Škofja Loka, kot pripravljavca plana, ki jo po pooblastilu zastopa PROTIM RŽIŠNIK PERC d.o.o., Poslovna cona A 2, 4208 Šenčur, o obveznosti izvedbe celovite presoje vplivov na okolje za Spremembe in dopolnitve Občinskega podrobnega prostorskega načrta za območje »Livada Žovšče« naslednje

**MNENJE**

1. V postopku priprave Sprememb in dopolnitev Občinskega podrobnega prostorskega načrta za območje »Livada Žovšče« ni treba izvesti postopka celovite presoje vplivov na okolje.
2. V postopku priprave Sprememb in dopolnitev Občinskega podrobnega prostorskega načrta za območje »Livada Žovšče« ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

**Obrazložitev:**

I.

PROTIM RŽIŠNIK PERC d.o.o., Poslovna cona A 2, 4208 Šenčur, ki po pooblastilu zastopa Občino Škofja Loka (v nadaljnjem besedilu: pripravljavec plana) je z vlogo št. P 128741-cpvo z dne 9.11.2023, prejeto dne 9.11.2023 zaprosil Ministrstvo za okolje, podnebje in energijo, Direktorat za okolje, Sektor za okoljske presoje (v nadaljnjem besedilu: ministrstvo) za mnenje o obveznosti izvedbe celovite presoje vplivov na okolje po 128. členu ZUreP-3, v postopku priprave in sprejemanja Sprememb in dopolnitev Občinskega podrobnega prostorskega načrta za območje »Livada Žovšče« (v nadaljnjem besedilu: plan). Vlogi je bilo priloženo gradivo »Analiza dokumentacije za pripravo Sprememb in dopolnitev OPPN za območje “Livada Žovšče” v Škofji Loki«, ki ga je novembra 2023 pripravil PROTIM RŽIŠNIK PERC d.o.o.

Ministrstvo je v postopku ocenjevanja verjetnosti pomembnejših vplivov plana, v skladu z določili šestega odstavka 77. člena ZVO-2 ter 3. člena Uredbe o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09 in 44/22 - ZVO-2; v nadaljnjem besedilu Uredba o merilih), pridobilo od Ministrstva za kulturo (Direktorata za kulturno dediščino), Ministrstva za zdravje (Direktorata za javno zdravje), Ministrstva za kmetijstvo, gozdarstvo in prehrano (Direktorata za kmetijstvo), Ministrstva za naravne vire in prostor (Direkcije RS za vode, Sektorja območja zgornje Save), Zavoda RS za varstvo narave (OE Ljubljana) ter Zavoda za gozdove (OE Kranj), mnenja o verjetnosti pomembnejših vplivov plana na okolje z vidika njihove pristojnosti.

II.

V skladu s četrtim odstavkom 128. člena ZUreP-3, občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Po določilih 77. člena ZVO-2 je treba v postopku priprave plana, programa, načrta ali drugega splošnega akta, katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovijo in ocenijo vplivi na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. Drugi odstavek 77. člena ZVO-2 določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2, ali če je zanj zahtevana presoja sprejemljivosti po predpisih o ohranjanju narave.

V skladu s četrtim odstavkom 77. člena ZVO-2 se ne glede na določbe prejšnjih odstavkov tega člena celovita presoje vplivov na okolje ne izvede za plan, izdelan na podlagi plana, za katerega je bila že izvedena celovita presoja vplivov na okolje, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je pripravljen. Skladno z določili šestega odstavka 77. člena ZVO-2 se ministrstvo pred odločitvijo o tem, ali je treba za plan izvesti celovito presojo vplivov na okolje, predhodno posvetuje tudi z ministrstvi in organizacijami, pristojnimi za področja, na katera bi plan lahko pomembno vplival.

V skladu s četrtim odstavkom 89. člena ZVO-2, Vlada RS predpiše vrste posegov, za katere je treba izvesti presojo vplivov na okolje, na podlagi njihovih značilnosti, lokacije in možnih vplivov na okolje. Obveznost te presoje se ugotavlja na podlagi Uredbe o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22; v nadaljnjem besedilu: Uredba o PVO).

Na podlagi 101. člena ZON se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani.

III.

Ministrstvo je preučilo gradivo ter ugotovilo, da za predmetno območje velja Odlok o Občinskem podrobnem prostorskem načrtu »Livada Žovšče« v Škofji Loki (Uradno glasilo slovenskih občin, št. 49/2018). Predmet plana je dopolnitev odstopanj, s katerimi se dodatno dopustijo odstopanja od odmikov regulacijskih linij od mej gradbene parcele, prikazanih v grafičnem delu veljavnega OPPN. Območje plana s površino cca. 6 ha obsega enoto urejanja prostora z oznako ŠK-22/03 v celoti, ter del enote urejanja prostora z oznako ŠK-22/01 z zemljišči, ki so po namenski rabi opredeljena kot stanovanjske površine za enodružinsko gradnjo (Ssa). Na obravnavanem območju je predvidena gradnja 65 individualnih stanovanjskih stavb s pripadajočo zunanjo in komunalno ureditvijo (za cca. 260 prebivalcev oziroma s 4 prebivalci / stanovanjsko enoto).

Ministrstvo je tudi ugotovilo, da se predmetni plan izdeluje na podlagi nadrejenega plana – Odloka o občinskem prostorskem načrtu Občine Škofja Loka (Uradni list RS, št. 2/2014, 3/2014, 46/2015 – avtentična razlaga, Uradno glasilo slovenskih občin št. 48/2018 in 52/2018), za katerega je bil izveden postopek celovite presoje vplivov na okolje in presoje sprejemljivosti na varovana območja, ki se je zaključil z odločbo ministrstva, pristojnega za okolje o sprejemljivosti vplivov izvedbe plana na okolje št. 35409-299/2008-MOP/31 z dne 19. 11. 2013, s katero je potrdilo sprejemljivost vplivov izvedbe navedenega plana na okolje.

Na podlagi predloženega gradiva je ministrstvo ugotovilo, da za predmetni plan ni treba izvesti presoje vplivov na okolje na podlagi 89. člena ZVO-2 in Priloge 1 Uredbe o PVO (vrste posegov v okolje, za katere je presoja vplivov na okolje obvezna), ker ne vsebuje posegov, za katere je presoja vplivov na okolje obvezna.

Na podlagi 101. člena ZON se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje sami po sebi ali v povezavi z drugimi plani. Ministrstvo je v postopku pridobilo mnenje Zavoda RS za varstvo narave, OE Ljubljana, št. 3563-0511/2023-4 z dne 22.11.2023 v katerem je navedeno, da spremembe in dopolnitve OPPN »Livada Žovšče« verjetno ne bodo pomembno vplivale na naravno vrednoto in sestavine biotske raznovrstnosti, ter da območje plana in njegovega daljinskega vpliva leži izven posebnega varstvenega območja (Natura 2000) in zavarovanega območja, zato po njegovi oceni presoje sprejemljivosti vplivov izvedbe plana v naravo na varovana območja ni treba izvesti.

Na podlagi vpogleda v javno dostopne podatke (Atlas okolja, Agencija RS za okolje) je ministrstvo prav tako ugotovilo, da območje plana ne vsebuje niti posega na posebna varstvena in zavarovana območja narave. Ministrstvo je zato odločilo, da za plan ni treba izvesti presoje sprejemljivosti na varovana območja narave po 101.a členu ZON.

IV.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje. V skladu s 3. členom Uredbe o merilih je ministrstvo preučilo mnenja Ministrstva za kulturo, Direktorata za kulturno dediščino, Ministrstva za zdravje, Direktorata za javno zdravje, Ministrstva za kmetijstvo, gozdarstvo in prehrano, Direktorata za kmetijstvo (s področja ravnanja s kmetijskimi zemljišči), Ministrstva za naravne vire in prostor, Direkcije RS za vode, Sektorja območja zgornje Save ter Zavoda za gozdove, OE Kranj o verjetnosti pomembnejših vplivov plana na okolje, ter ugotovilo:

* Ministrstvo za kulturo, Direktorat za kulturno dediščino je podalo mnenje št. 35012-124/2023-3340-4 z dne 4.12.2023 v katerem je navedlo, da na območju urejanja plana in v območju presoje vplivov načrtovanih novih posegov ni enot kulturne dediščine, vpisanih v register nepremične kulturne dediščine, ter da ni verjetnosti pomembnejših vplivov plana na kulturno dediščino in arheološke ostaline.
* Ministrstvo za kmetijstvo, gozdarstvo in prehrano, Direktorat za kmetijstvo je podalo mnenje št. 3504-67/2023/2 z dne 21.11.2023 iz katerega izhaja, da predlagana prostorska
ureditev ne posega na območje kmetijskih zemljišč, zato se do predlaganih ureditev ne
opredeljuje.
* Ministrstvo za zdravje, Direktorat za javno zdravje je podalo mnenje št. 354-142/2023-4 z dne 5.12.2023 v katerem je navedlo, da soglaša z mnenjem Nacionalnega inštituta za javno zdravje (NIJZ), št. 354-212/2023-2 (256) z dne 4. 12. 2023. Kot izhaja iz mnenja NIJZ, na podlagi podatkov o značilnostih plana, vplivov in območij, ki bodo verjetno prizadeta zaradi vplivov plana ter podatkov o pomenu ranljivosti območij, ki bodo verjetno prizadeta, izvedba predmetnega plana ne bo imela pomembnega vpliva na zdravje in počutje in zdravje ljudi.
* Ministrstvo za naravne vire in prostor, Direkcija RS za vode, Sektor območja zgornje Save je v mnenju št. 35021-43/2023-4 z dne 21.12.2023 navedlo, da spremembe in dopolnitve plana ne tangirajo sprememb odmikov od vodnih zemljišč, kar verjetno ne bo pomembno vplivalo na okolje s stališča varovanja vodnega režima in stanja voda.
* Zavod za gozdove, OE Kranj je podal mnenje št. 350-17/2023-2 z dne 16.11.2023 v katerem je navedel, da se plan izdeluje za območje urejanja, za katerega je bila v okviru priprave OPN že izvedena celovita presoja vplivov na okolje tudi z vidikov gozdarstva in lovstva. V okviru predmetnega plana niso načrtovani novi posegi in niso določeni novi ali podrobnejši izvedbeni pogoji ali nova območja, kot so sicer že opredeljeni v OPN, vplivi poseganja v prostor in raba verjetno ne bodo imeli pomembnejših vplivov na okolje, zato tudi ni potreba nova celovita presoja vplivov na okolje.

V.

Na podlagi ugotovljenih dejstev, dokazov ter predloženih mnenj ministrstev in organizacij, ki sodelujejo v postopku celovite presoje vplivov na okolje je ministrstvo ugotovilo, da:

* se predmetni plan izdeluje na podlagi plana, za katerega je bila že izvedena celovita presoja vplivov na okolje in ne bo pomembneje vplival na okolje,
* predmetni plan ne zajema novih območij glede na plan, na podlagi katerega je pripravljen, z njim pa se tudi ne določajo novi ali podrobnejši izvedbeni pogoji,
* se obstoječa namenska raba prostora z izvedbo plana ne bo spremenila,
* se s planom ne načrtuje ureditev, ki bi pomembno vplivale na zdravje in počutje ljudi,
* izvedba plana ne bo pomembno vplivala na naravne vrednote in biotsko raznovrstnost, na območja kulturne dediščine ali na območja krajin s priznanim varstvenim statusom,
* s planom načrtovane ureditve ne bodo vplivale na gozd in gozdni prostor,
* s planom načrtovane ureditve ne bodo vplivale na varstvo kmetijskih zemljišč,
* izvedba plana ne bo pomembno vplivala na vodni režim in stanje voda,

zato zanj ni treba izvesti celovite presoje vplivov na okolje po določilih 128. člena ZUreP-3 in 77. člena ZVO-2, niti presoje sprejemljivosti vplivov izvedbe plana na varovana območja po določilih 101. člena ZON, ter je odločilo tako, kot izhaja iz 1. in 2. točke izreka tega mnenja.

V tem postopku stroški niso nastali, zato je ministrstvo odločilo tako, kot izhaja iz 3. točke izreka tega mnenja.

Skladno z določili petega odstavka 128. člena ZUreP-3 je to mnenje zavezujoče in se skupaj s sklepom o pripravi OPPN objavi v prostorskem informacijskem sistemu.

|  |  |  |
| --- | --- | --- |
| Postopek vodil:Ljubiša StanojevićPodsekretar |  | dr. Tanja Pucelj VidovićVodja Sektorja za okoljske presoje |

Vročiti (elektronsko):

* Občina Škofja Loka, Mestni trg 15, 4220 Škofja Loka; obcina@skofjaloka.si
* PROTIM RŽIŠNIK PERC d.o.o., Poslovna cona A 2, 4208 Šenčur; protim@r-p.si

V vednost (elektronsko):

* Ministrstvo za kulturo, Direktorat za kulturno dediščino, gp.mk@gov.si
* Ministrstvo za zdravje, Direktorat za javno zdravje, gp.mz@gov.si
* Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si
* Ministrstvo za naravne vire in prostor, Direkcija RS za vode, Sektor območja zgornje Save; gp.drsv-kr@gov.si
* Zavod za varstvo narave, OE Ljubljana; zrsvn.oelj@zrsvn.si
* Zavod za gozdove, OE Kranj; oekranj@zgs.si